แลนด์แบงก์จับมือแบงก์ไต้หวันเสริมแกร่ง 3 ด้าน
ธนาคารแลนด์ แอนด์ เฮ้าส์ ย้ำ ซีทีบีซีแบงก์จากไต้หวัน เป็นพันธมิตรทางธุรกิจเสริมแกร่งธุรกิจ 3 ด้าน เทรดไฟแนนซ์ เวลธ์แมเนจเม้นท์ ดิจิทัลแบงก์กิ้ง
4 เม.ย. 2559

ธนาคารแลนด์ แอนด์ เฮ้าส์ ย้ำ ซีทีบีซีแบงก์จากไต้หวัน เป็นพันธมิตรทางธุรกิจเสริมแกร่งธุรกิจ 3 ด้าน เทรดไฟแนนซ์ เวลธ์แมเนจเม้นท์ ดิจิทัลแบงก์กิ้ง
นายรัตน์ พานิชพันธ์ ประธานกรรมการบริหาร บริษัท แอล เอช ไฟแนนซ์เชียล กรุ๊ป เปิดเผยว่า การได้ธนาคารซีทีบีซีแบงก์ ของไต้หวัน เข้ามาเป็นพันธมิตรทางธุรกิจ ช่วยยกระดับการบริการทางการเงินของธนาคารได้มากขึ้น จากความเชี่ยวชาญของซีทีบีซีแบงก์ในด้านบริหารการเงินส่วนบุคคล (เวลธ์ แมเนจเม้นท์) ซึ่งเป็นอันดับ 1 ในไต้หวัน ด้านเทรดไฟแนนซ์ที่เป็นธุรกิจหลักในการสร้างกำไร และด้านดิจิทัลแบงก์กิ้งซึ่งใช้เทคโนโลยีที่ก้าวหน้ากว่าไทยมาก
ทั้งนี้ เมื่อกระบวนการซื้อหุ้นเสร็จสิ้น จะทำให้ฐานเงินทุนของธนาคารแลนด์ แอนด์ เฮ้าส์ เติบโตมากกว่าเท่าตัว หรือ กว่า 3.2 หมื่นล้านบาท โดยมีอัตราส่วนเงินกองทุนชั้นที่ 1 เพิ่มขึ้นจาก 10.2% เมื่อสิ้นปี 2558 เป็น 21.3% สูงสุดในระบบธนาคารพาณิชย์ รองรับการปล่อยสินเชื่อโครงการขนาดใหญ่มากขึ้น หรือเข้าร่วมปล่อยกู้แบบซินดิเคทโลนร่วมกับธนาคารพาณิชย์ขนาดใหญ่ ซึ่งจะทำให้สินทรัพย์ธนาคารเติบโตเป็นเท่าตัวในช่วง 5 ปีข้างหน้า
สำหรับกระบวนการขณะนี้อยู่ระหว่างการตรวจสอบสถานะ (ดิว ดิลิเจนซ์) ซึ่งต้องใช้เวลา 1 เดือน จากนั้นเจรจาเพื่อเข้าทำสัญญาจองซื้อหุ้น รวมทั้งต้องได้รับอนุมัติจากธนาคารแห่งประเทศไทย (ธปท.) สำนักงานคณะกรรมการกำกับหลักทรัพย์และตลาดหลักทรัพย์(ก.ล.ต.) คณะกรรมการกำกับดูแลสถาบันการเงินในไต้หวัน รวมทั้งต้องผ่านความเห็นชอบจากที่ประชุมผู้ถือหุ้นของธนาคาร คาดว่า จะแล้วเสร็จประมาณปลายไตรมาส 3 ของปี 2559
อย่างไรก็ดี หลังเสร็จสิ้นการซื้อหุ้นเพิ่มทุนดังกล่าวแล้ว คนจากธนาคารซีทีบีซีแบงก์ จะเข้ามาเป็นกรรมการบริหาร 3 คน และจะเพิ่มเป็น 5 คน หลังตั้งหน่วยธุรกิจใหม่แล้วเสร็จ ขณะที่งานด้านบริหารจะมีคนของซีทีบีซีแบงก์ 3-4 ตำแหน่ง ในตำแหน่งรองประธานกรรมการบริหาร  1 คน พร้อมทั้งเป็นผู้บริหารสายงานใหม่ ได้แก่ สายงานผลิตภัณฑ์เทรดไฟแนนซ์ สายงานเวลธ์ แมเนจเม้นท์ และผู้บริหารสายงานลูกค้าธุรกิจไต้หวัน